O‘ZBEKISTON RESPUBLIKASI FANLAR AKADEMIYASI TARIX INSTITUTI FAOLIYATINI TAKOMILLAShTIRISh TO‘G‘RISIDA

O‘zbek xalqi va uning davlatchiligi tarixini xolisona o‘rganishning ilmiy asoslarini shakllantirish, tadqiqotlarni zamonaviy talablar darajasiga ko‘tarish, O‘zbekiston tarixi bo‘yicha salohiyatli yetuk tarixchilar ilmiy maktabini yaratish, Vatanimizning boy va rang-barang tarixini tiklash, uning negizida xalqimiz, ayniqsa yosh avlod tafakkurida haqqoniy tarixni idrok etish hamda tarixiy xotira tuyg‘usini tarbiyalash maqsadida Vazirlar Mahkamasi qaror qiladi:
 1. O‘zbek xalqi va uning davlatchiligi haqqoniy tarixini o‘rganish, mamlakatimiz va chet ellarda mavjud tarixiy manbalar tahlili asosida olingan ilmiy natijalarning jahon miqyosidagi e’tirofiga erishishi, ularga tayangan holda ilmiy, ilmiy-ommabop asarlar, darsliklar, turli adabiyotlar yaratish va mazkur bilimlarni keng yoyish hamda tarix sohasida yuqori malakali ilmiy kadrlar tayyorlash O‘zbekiston Respublikasi Fanlar akademiyasi tarix instituti faoliyatining bosh maqsadi deb belgilansin.
 2. O‘zbekiston Respublikasi Fanlar akademiyasi Tarix institutining tuzilmasi ilovaga muvofiq tasdiqlansin.
 Institut xodimlarining umumiy soni 100 nafardan iborat etib belgilansin.
 Fanlar akademiyasiga xodimlarning tasdiqlangan soni va belgilangan mehnatga haq to‘lash fondi doirasida Tarix instituti tuzilmasiga o‘zgartirish kiritishga ruxsat berilsin.
 3. Quyidagilar Tarix institutining asosiy vazifalari deb hisoblansin:
 O‘zbekiston hududida ilk davlatchilik asoslari yuzaga keltirgan tarixiy shart-sharoitlar va davlatning kelib chiqishi masalasini atroflicha tadqiq etish va aniqlash;
 o‘zbek xalqi va uning davlatchiligi tarixi, o‘zbek xalqi etnogenezi hamda ushbu muammolar bo‘yicha arxeologik va barcha turdagi yozma manbalar tadqiqotlari natijalarini jamlash, har tomonlama ilmiy-qiyosiy tahlil qilish va muvofiqlashtirish;
 eng qadimdan hozirga qadar davlatchilik tarixiy bosqichlarida hududimizda yashagan xalqlarning siyosiy, ijtimoiy-iqtisodiy, madaniy va ma’naviy hayoti masalalarini o‘rganish, xolisona tadqiqotlar natijalari asosida ilmiy, ilmiy-ommabop asarlar, darsliklar yaratish hamda O‘zbekiston tarixiy Atlasini tayyorlash;
 mamlakatimiz va chet el olimlarining eng qadimdan hozirgi kungacha o‘zbek xalqi tarixi bo‘yicha amalga oshirgan tadqiqotlarini tahlil qilish asosida ularning batafsil bibliografiyasini va ilmiy tarixshunosligini yaratish;
 o‘zbek xalqi va uning davlatchiligi tarixiga oid tadqiqotlarni olib borishda, ularni ommalashtirishda bir yoqlama yondashuvga, o‘tmishni soxtalashtirishga, mustamlakachilik mafkurasi aqidalariga yo‘l qo‘ymaslik hamda eski g‘oyaviy andozalardan holi bo‘lgan, zamonaviy ilmiy tafakkur asoslarini o‘zida mujassam etgan, tarix ilmining istiqlolga xos falsafasini o‘zlashtirgan tarixchi-olimlarning yangi avlodini tarbiyalash;
 Kadrlar tayyorlash milliy dasturi talablariga muvofiq mamlakatimizda oliy ta’lim tizimining tarixga taalluqli yo‘nalishlari va mutaxassisliklari bo‘yicha yuqori malakali kadrlar, ayniqsa magistrlar tayyorlashda faol ishtirok etish. Bu borada oliy ta’lim muassasalari bilan bevosita ilmiy va ijodiy hamkorlik o‘rnatish, ularda pedagogik va ilmiy-tadqiqot jarayonlarini uyg‘unlashtirish masalalariga alohida e’tibor berish;
 chet el ilmiy markazlari bilan nazariy hamda amaliy hamkorlikni yo‘lga qo‘yish va rivojlantirish, ilmiy anjumanlar, barcha shakldagi ilmiy muhokama, munozara, fikr almashuv tadbirlarini tashkil etish.
 4. O‘zbekiston Respublikasi Fanlar akademiyasi:
 Tarix institutining vazifalaridan kelib chiqib ikki hafta muddatda uning Nizomi hamda shtat jadvalini ishlab chiqsin va tasdiqlasin;
 ikki hafta muddatda o‘zbek xalqi va uning davlatchiligi tarixi bo‘yicha tadqiqotlarni rivojlantirish konsepsiyasini ishlab chiqsin, O‘zbekiston Respublikasi Fan va texnika davlat qo‘mitasi bilan birgalikda Tarix institutining ilmiy yo‘nalishlar mavzularini qayta ko‘rib chiqsin va tasdiqlasin;
 bir oy muddatda Tarix institutining barcha ilmiy xodimlarini attestatsiyadan o‘tkazsin;
 bir oy muddatda akademiyaning Qoraqalpog‘iston, Samarqand bo‘limlari, Xorazm Ma’mun Akademiyasining asosiy ilmiy yo‘nalishlari dasturini o‘zbek xalqi va uning davlatchiligi tarixini tadqiq etish vazifasiga muvofiq qayta ko‘rib chiqsin va tasdiqlasin;
 Tarix institutining ilmiy salohiyatini kuchaytirish maqsadida O‘zbekiston Respublikasi Fan va texnika davlat qo‘mitasi hamda Oliy va o‘rta maxsus ta’lim vazirligi bilan birgalikda bir oy muddatda uning tarkibini yosh, zamonaviy fikrlovchi iste’dodli olimlar bilan kuchaytirsin;
 har olti oyda akademik Yahyo G‘ulomov nomidagi “O‘zbek xalqi davlatchiligi tarixi” Respublika ilmiy seminarini tashkil etsin. Seminarlar ishlarini muvofiqlashtirib borish maqsadida uning ilmiy kengashini tuzsin. Seminarning ilmiy majlislari respublikaning barcha viloyatlarida muntazam o‘tkazilishini hisobga olgan holda, uning bosqichma-bosqich dasturini ishlab chiqsin va tasdiqlasin. Seminar materiallarini muntazam to‘plam sifatida nashr etish masalasini hal etsin;
 O‘zbekiston Respublikasi Fan va texnika davlat qo‘mitasi, tegishli vazirlik va idoralar bilan birgalikda o‘z tasarrufidagi ilmiy muassasalarning, shuningdek, respublika tarix fani bo‘yicha tadqiqotlar olib borayotgan boshqa ilmiy va ta’lim muassasalarining izlanishlarini muvofiqlashtirib borishni hamda ularning uzviy hamkorlik aloqalarini yo‘lga qo‘yishni ta’minlasin;
 O‘zbekiston Respublikasi Davlat matbuot qo‘mitasi bilan birgalikda Vatanimiz tarixining dolzarb masalalarini yorituvchi davriy to‘plam va “O‘zbekiston tarixi” ilmiy jurnalini bir oy muddatda tashkil etsin. Shuningdek, ilmiy-ommabop tarixiy risolalar turkumini nashr etishni nazarda tutsin;
 Tarix institutini zamonaviy kompyuter, nusxa ko‘chirish texnikalari va axborot sohasidagi boshqa moddiy-texnik vositalar bilan ta’minlash masalasini hal qilsin.
 5. O‘zbekiston Respublikasi Madaniyat ishlari vazirligi Fanlar akademiyasi bilan birgalikda bir oy muddatda respublikadagi mavjud barcha tarixiy muzeylar ilmiy-tadqiqot ishlarini ushbu qarordan kelib chiqqan holda Tarix instituti faoliyatiga muvofiqlashtirish dasturini ishlab chiqsin.
 6. O‘zbekiston Respublikasi Oliy va o‘rta maxsus ta’lim vazirligi Fanlar akademiyasi bilan birgalikda 1998-yil 1-sentabrga qadar Toshkent davlat universiteti, Toshkent davlat pedagogika universiteti, Toshkent davlat sharqshunoslik instituti va boshqa oliy ta’lim muassasalarining tarix fakultetlarida kadrlar tayyorlash o‘quv reja va dasturlarini qayta ko‘rib chiqib, ularga tegishli o‘zgartirishlar kiritsin.
 7. O‘zbekiston Respublikasi Xalq ta’limi vazirligi 1998/99 o‘quv yili davomida Buxoro, Urganch va Toshkent shaharlarida tarix fani bo‘yicha ixtisoslashtirilgan maxsus maktablar tashkil etsin. Ushbu maktablarning o‘quv jarayoniga oliy o‘quv yurtlari pedagoglari va O‘zbekiston Respublikasi Fanlar akademiyasi mutaxassislari jalb qilinsin.
 8. O‘zbekiston Respublikasi Fanlar akademiyasi, Oliy va o‘rta maxsus ta’lim vazirligi, Xalq ta’limi vazirligi Davlat matbuot qo‘mitasi bilan birgalikda ikki oy muddatda o‘zbek xalqi va uning davlatchiligi tarixi haqidagi darsliklar va o‘quv qo‘llanmalarini tayyorlash hamda nashr etish dasturini ishlab chiqsinlar va belgilangan tartibda amalga oshirsinlar.
 9. O‘zbekiston Respublikasi Oliy attestatsiya komissiyasi O‘zbek xalqi tarixi bo‘yicha dissertatsiya ishlariga talabni kuchaytirsin, bunda birlamchi tarixiy manbalardan foydalanish asosiy talablardan biri deb hisoblansin.
 10. O‘zbekiston Respublikasi Milliy xavfsizlik xizmati, O‘zbekiston Respublikasi Prezidenti Devoni arxivi va “O‘zbosharxiv” O‘zbekiston Respublikasi Fanlar akademiyasi Tarix instituti, mazkur qaror doirasida faoliyat ko‘rsatayotgan ilmiy tuzilmalar xodimlari uchun zarur tarixiy hujjatlardan foydalanishga imkoniyat yaratsinlar.
 11. O‘zbekiston Respublikasi Moliya vazirligi, Fan va texnika davlat qo‘mitasi Fanlar akademiyasi Tarix institutining yangi tuzilmasiga muvofiq xarajatlarni qoplash, zarur moddiy-texnikaviy ashyolar bilan ta’minlash, Fanlar akademiyasi yo‘llanmasi bilan mutaxassislarning respublikamiz va chet ellar bo‘ylab ilmiy ekspeditsiyalarini tashkil etish, xodimlarning xorijiy ilmiy markazlarda ishlashi, u yerdagi tarixiy manbalardan foydalanish hamda Fanlar akademiyasi fondiga qadimiy tarixiy manbalarning asl nusxalarini xarid qilish uchun Fanlar akademiyasining hisob-kitobi asosida Tarix instituti 1999-yilda va kelgusi yillarda mablag‘ bilan ta’minlansin.
 Tarix institutining ilmiy-tadqiqot ishlari uchun sarflanadigan xarajatlarni qoplash 1998-yilda Fan va texnika davlat qo‘mitasining zaxira mablag‘lari doirasida amalga oshirilsin.
 12. Mazkur qarorning bajarilishini nazorat qilish Bosh vazir o‘rinbosari A. Azizxo‘jayev zimmasiga yuklansin.